M. Maďarič, minister kultúry SR: (2008-12-04):
Vážený pán poslanec, ďakujem za otázku. Vyjadriť sa môžem, samozrejme, aj k vysielaniu, ktoré trvá jeden deň. Iná vec je seriózne vyhodnotiť jeho kvality a sledovanosť po štyroch mesiacoch. Ale nemienim sa vyhovárať. Chcem vás informovať, že do 20. januára budúceho roka je povinná Slovenská televízia predložiť ministerstvu kultúry vyúčtovanie použitia poskytnutých finančných prostriedkov a vyhodnotenie činnosti. A následne som nariadil v tejto veci aj vykonanie kontroly zo strany odboru kontroly ministerstva kultúry. Dovoľte mi preto dnes najprv povedať nasledovné všeobecnejšie hodnotenie. Vznik monotematickej programovej služby STV3 so športovým zameraním umožní štandardizáciu programovej štruktúry jednotky a dvojky. Športové prenosy sa veľmi komplikovane plánujú a ich zaraďovanie do pevnej vysielacej štruktúry niekedy negatívne vplýva na profiláciu ostatných programových služieb a limituje vysielanie iných programov, čo nepriaznivo ovplyvňuje alebo narúša divácke návyky. Vznikom samostatnej, ucelenej športovej programovej ponuky sa má zlepšiť profilácia prvého a predovšetkým druhého okruhu Slovenskej televízie. STV3 má na druhej strane rozšíriť ponuku o športy, ktoré neboli do programovej ponuky doteraz zaradené vôbec alebo len sporadicky. Napríklad volejbal, basketbal, hádzaná, motorizmus, dostihy, plávanie, gymnastika a iné. Takisto športové podujatia slovenských športových juniorov a mala by propagovať podporné projekty športových aktivít mládeže a slovenských športových talentov. Z tohto hľadiska je zriadenie takejto monotypovej vysielacej služby správne. Čo sa týka obdobia od spustenia vysielania, t. j. 8. augusta 2008, ak hodnotíme kvalitu vysielania z technickej stránky, tá je na profesionálnej úrovni. Ak by ste žiadali aj hodnotenie kvality obsahovej stránky, úprimne poviem, nemám v tejto chvíli k dispozícii kvalitatívnu analýzu. Aj tú však budem žiadať od generálneho riaditeľa Slovenskej televízie aj od Rady Slovenskej televízie práve v súvislosti aj s vyúčtovaním využitia štátnej dotácie. Poviem dnes, samozrejme, subjektívne, že nevylučujem, že Slovenská televízia nebola na spustenie tohto vysielania pripravená tak dostatočne, ako avizovala. Čo sa týka sledovanosti, lebo aj na tú sa pýtate, po prvé sledovanosť nemôže byť tým hlavným indikátorom hodnotenia verejnoprávneho vysielania. Ak by sme opodstatnenie vysielania Slovenskej televízie hodnotili podľa sledovanosti, tak by problémom mohlo byť aj národnostné vysielanie, vysielanie vážnej hudby, umeleckých programov alebo dokumentov. Na druhej strane sú oprávnené otázky a v tomto aj vaša, prečo sa nedosahuje predikovaná sledovanosť, resp. taká, aká bola deklarovaná v projekte kanála, športového kanála STV3. Požadovanú sledovanosť zatiaľ nedosahujú magazíny, ktoré zaradila Slovenská televízia do vysielania športového kanála, na druhej strane túto sledovanosť zvyšujú športové prenosy. Vôbec, ak sa pozrieme na sledovanosť športových programov Slovenskej televízie, tak napríklad v 47. týždni bol takým top programom na dvojke futbalový zápas Slovan Bratislava – MŠK Žilina, ktorý sledovalo 216 tisíc divákov. Na STV3 v tom istom týždni to bol zápas Slovensko – Lichtenštajnsko so sledovanosťou 60 tisíc divákov. V roku 2010 budú tieto zápasy a športové prenosy vysielané iba na STV3, takže čísla sledovanosti budú iné ako dnes. Aj potom však bude sledovanosť, samozrejme, kolísavá, pretože poslaním STV3 je vysielať nielen divácky najpopulárnejšie športy, ale aj tie ostatné, ako som ich už tu spomínal, a to napriek tomu, že ich bude sledovať menšina divákov. Na záver ešte raz k tej dotácii. Finančné prostriedky podľa zmluvy uzatvorenej medzi ministerstvom kultúry a Slovenskou televíziou sú určené na výrobu športových programov a uskutočňovanie prenosov a záznamov významných udalostí športového zamerania a môžu byť použité len na tento účel. Slovenská televízia je povinná pri ich použití dodržať maximálnu hospodárnosť a efektívnosť a v termíne do 20. januára 2009 je povinná predložiť ministerstvu vyúčtovanie použitia poskytnutých finančných prostriedkov. Vyúčtovanie musí obsahovať vecné vyhodnotenie použitia poskytnutých finančných prostriedkov, finančné vyúčtovanie a prehľad o výdavkoch uskutočnených z poskytnutých finančných prostriedkov. Ministerstvo si vyžiada vecné vyhodnotenie k programovému plneniu a k využitiu poskytnutých prostriedkov od generálneho riaditeľa a súčasne aj Rady Slovenskej televízie s dôrazom na maximálnu hospodárnosť a efektívne vynaloženie finančných prostriedkov. Vo februári teda, pán poslanec, sa môžeme k vašej otázke vrátiť a odpovedať na ňu aj na základe vecných podkladov. Skončil som, pán predseda.